Ο **Σίρο Αλεγρία Μπαζάν** (ισπαν. *Ciro Alegría Bazán*, 4 Νοεμβρίου 1909 – 17 Φεβρουαρίου 1967) ήταν Περουβιανός συγγραφέας, δημοσιογράφος και πολιτικός. Το «Σίρο» (ιβηρική προφορά *Θίρο*) είναι από το αρχαίο όνομα Κύρος.

Βιογραφικά στοιχεία
-------------------

Ο Αλεγρία γεννήθηκε στο χωριό Σαρτιμπάμπα (*Sartimbamba*) του Διαμερίσματος Ουαματσούκο. Εξέθεσε τα προβλήματα των ιθαγενών πληθυσμών («Ινδιάνων») του Περού, ενώ ταυτοχρόνως μάθαινε τον τρόπο ζωής τους. Η κατανόηση του πώς καταπιέζονταν οι Ινδιάνοι απετέλεσε τη βάση των μυθιστορημάτων του. Ο Αλεγρία παρακολούθησε μαθήματα στο Εθνικό Πανεπιστήμιο του Τρουχίγιο και εργάσθηκε για λίγο ως δημοσιογράφος στην εφημερίδα *El Norte*.

Το 1930 ο Αλεγρία εντάχθηκε στη Λαϊκή Επαναστατική Συμμαχία («κίνημα Απρίστα»), που είχε στόχους την κοινωνική μεταρρύθμιση και τη βελτίωση της ζωής των Περουβιανών Ινδιάνων. Φυλακίσθηκε αρκετές φορές για τις πολιτικές δραστηριότητές του και τελικώς εξορίσθηκε στη Χιλή το 1934.

Παρέμεινε εξόριστος στη Χιλή, ενώ μετά έζησε στις ΗΠΑ μέχρι το 1948. Αργότερα δίδαξε στο Πανεπιστήμιο του Πουέρτο Ρίκο και κατόπιν έγραψε για την Κουβανική Επανάσταση ζώντας ο ίδιος εκείνη την εποχή στην Κούβα. Το γνωστότερο μυθιστόρημά του, το *El mundo es ancho y ajeno* (= «Ο κόσμος είναι πλατύς και ξένος»), κέρδισε το Λατινοαμερικανικό Βραβείο Μυθιστορήματος το 1941 και προσέλκυσε την παγκόσμια προσοχή στο πρόσωπό του. Το έργο αυτό περιγράφει μια κοινότητα των περουβιανών Άνδεων. Αργότερα εκδόθηκε στις ΗΠΑ (έχει επανεκδοθεί πολλές φορές εκεί) και στο Ηνωμένο Βασίλειο, ενώ έχει μεταφρασθεί και εκδοθεί και σε αρκετές άλλες γλώσσες.

Ο Αλεγρία επέστρεψε στο Περού το 1960. Εντάχθηκε στο κόμμα του μετέπειτα Προέδρου Φερνάντο Μπελαούνδε «Λαϊκή Δράση» και εκλέχθηκε βουλευτής το 1963. Πέθανε απροσδόκητα τέσσερα χρόνια αργότερα στη Λίμα, σε ηλικία 57 ετών. Μετά τον θάνατό του η χήρα του Δόρα Βαρόνα, με την οποία ήταν παντρεμένοι από το 1957, εξέδωσε πολλά από τα δοκίμιά του και ρεπορτάζ που είχε γράψει ο Αλεγρία για διάφορες εφημερίδες.

Επιλεγμένα έργα
---------------

* *La serpiente de oro* (= «το χρυσό φίδι», 1935)
* *Los perros hambrientos* (= «τα πεινασμένα σκυλιά»)
* *El mundo es ancho y ajeno* (= «πλατύς και ξένος είναι ο Κόσμος», 1941)
* *Duelo de caballeros* (= «μονομαχία κυρίων»)
* *La leyenda del nopal* (= «ο θρύλος του κάκτου»)
* *Las aventuras de Machu Picchu* (= «περιπετειώδεις ιστορίες του Μάτσου Πίτσου»)

Παραπομπές
----------

1. 1 2 3 4 5 6 7 8 9 10 11 12 13  Paul de Roux: «Nouveau Dictionnaire des œuvres de tous les temps et tous les pays» (Γαλλικά) Éditions Robert Laffont. 1994. σελ. 53. ISBN-13 978-2-221-06888-5. ISBN-10 2-221-06888-2.
2. 1 2  (Αγγλικά) *SNAC*. w60g5tbz. Ανακτήθηκε στις 9  Οκτωβρίου 2017.
3. ↑  «Encyclopædia Britannica» (Αγγλικά) biography/Ciro-Alegria. Ανακτήθηκε στις 9  Οκτωβρίου 2017.
4. ↑  www.britannica.com/EBchecked/topic/13703/Ciro-Alegria.
5. ↑  28  Μαΐου 2008. andina.pe/agencia/noticia-dora-varona-confiesa-dejo-escribir-ser-esposa-ciro-alegria-176999.aspx. Ανακτήθηκε στις 18  Δεκεμβρίου 2020.
6. ↑  «Dora Varona: falleció la viuda y biógrafa del escritor Ciro Alegría» (στα ισπανικά). *Satélite*. 8 March 2018. Αρχειοθετήθηκε από το πρωτότυπο στις 12 March 2018.. Ανακτήθηκε στις 29 April 2019.

Εξωτερικοί σύνδεσμοι - πηγές
----------------------------

* Βιογραφικά στοιχεία στο «Books and Writers»
* Νεκρολογία στους *New York Times*, 17/2/1967 (κείμενο διαθέσιμο με συνδρομή)

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 12321079
* **Europeana**: agent/base/69827
* LCCN: n79124931
* ISNI: 0000 0000 8076 3534
* GND: 118644556
* SELIBR: 290512
* SUDOC: 02864350X
* BNF: cb12022050w (data)
* NKC: jn19990210027
* BNE: XX1720149

 |

 |